
A művészet mint reflexió Iris Murdoch A háló alatt és A fekete herceg című regényeiben

Iris Murdoch a második világháború utáni angol irodalom egyik legtöbbet méltatott írónője. Műveiben a platonista filozófia Kant idealista felfogásával, Simone Weil spirituális filozófiájával, Sartre és Heidegger egzisztencializmusával, valamint az orosz realisták tradicionális regényfelfogásával keveredik.
A Murdoch regények központi kérdésköre a jó művészet és a valóság viszonya, illetve a valóság hiteles manifesztációja a jó művészet által. TDK-dolgozatomban két regény, A háló alatt és A fekete herceg központi kérdéseire kívánok rávilágítani, nevezetesen, hogy a jó művészet és a valóság milyen korrelációban állnak egymással, hogy a valóság hogyan reprezentálható az irodalom nyelvén, s hogy az irodalom, mint művészeti forma miként juthat el a valóság puszta imitációjától annak reflektív ábrázolásmódjáig.
Dolgozatomban a regényekben jelenlévő murdochi látásmód, illetve murdochi ars poetica egy olyan szegmensére kívánom felhívni a figyelmet, amely az irodalmat és a filozófiát esztétikai egységbe vonva, a „nagy” művészet megszületésének, illetve a művészet és a valóság viszonyának kérdését járja körül.



